Ελληνική Αφίσα (ΕΛ.ΑΦΙ.)

Η Ελληνική Αφίσα (συντ.: ΕΛ.ΑΦΙ.) - Hellaffi είναι μια συλλογή κινηματογραφικών γιγαντοαφισών της χρονικής περιόδου 1950 – 1975. Βρίσκεται στο Μουσείο Κινηματογράφου Θεσσαλονίκης.

Η συλλογή 
Οι αφίσες αυτές είναι ζωγραφισμένες στο χέρι και δημιουργοί τους είναι γνωστοί εικαστικοί καλλιτέχνες, όπως οι Γιώργος Βακιρτζής, Γεράσιμος Τουλιάτος, Κώστας και Γεωργίου Κουζούνης, Στέφανος Αλμαλιώτης, Μανώλη Παναγιωτόπουλος, Νίκος Ανδρεάκος, Κώστας Γρηγοριάδης, Βαγγέλης Φαεινός, Νίκος Νικολαΐδης, Χαράλαμπος Σεράσης, Ανδρέα Βαζόπουλου. κ.ά. 

Πιο αναλυτικά η συλλογή περιλαμβάνει:
 193 πρωτότυπες ζωγραφιστές γιγαντοαφίσες των πιο σημαντικών ζωγράφων που ασχολήθηκαν με το είδος αυτό.
 17 προσχέδια με μολύβι.
 24 έργα με ακουαρέλα.
 Δύο έργα με τη χρήση σινική μελάνη
 Δύο έργα με τη χρήση κραγιόνι.
 36 αφίσες λιθόγραφες. 
 30 φωτογραφίες.

Η ιστορία της συλλογής 
Το όνομά της η συλλογή Ελληνική Αφίσα (ΕΛ.ΑΦΙ.) – Hellaffi το πήρε από την ομώνυμη αστική μη κερδοσκοπική εταιρία, τα μέλη της οποίας, στη δεκαετία του '60, καθαρά, ερασιτεχνικά ξεκίνησαν τη συγκέντρωση του υλικού από τους κινηματογράφους της Αθήνας. 

Το 2003, με αφορμή την Πολιτιστική Ολυμπιάδα, ο ΟΠΕΠ (Οργανισμός Προβολής Ελληνικού Πολιτισμού), αγόρασε τα έργα της συλλογής Hellaffi και τα παρέδωσε στο Μουσείο Κινηματογράφου Θεσσαλονίκης.  Από τότε αποτελεί μέρος της συλλογής του. 

Η συλλογή Hellaffi έχει παρουσιαστεί σε πολλές ελληνικές και ευρωπαϊκές πόλεις (Παρίσι, Βενετία, Λονδίνο, Μόναχο, Φρανκφούρτη κ.α.).

Οι κινηματογραφικές γιγαντοαφίσες 
Για τη δημιουργία της κάθε γιγαντοαφίσας που ανήκει στην συλλογή Ελληνική Αφίσα (ΕΛ.ΑΦΙ.) – Hellaffi ο δημιουργός της επέλεγε, κάθε φορά, ένα στοπ καρέ της ταινίας της εβδομάδας: εκείνο που θεωρούσε ότι θα προσέλκυε περισσότερους θεατές, και το ζωγράφιζε στο χέρι. Τρία είναι τα χαρακτηριστικά της τέχνης της γιγαντοαφίσας, που τη ξεχωρίζουν από τις άλλες μορφές ζωγραφικής: Η μεγάλη επιφάνεια του έργου, το υλικό των χρωμάτων και η ταχύτητα της εκτέλεσης.

Καθώς την αναρτούσαν στην πρόσοψη του κινηματογράφου, η κάθε γιγαντοαφίσα είχε το μέγεθος της πρόσοψης της κινηματογραφικής αίθουσας. Η δε παρουσία της εκεί ήταν σύντομη: όταν η ταινία ολοκλήρωνε το κύκλο προβολή της, τότε και η αφίσα κατέβαινε για να μπει στη θέση της η αφίσα της νέας ταινίας που θα προβαλλόταν. Η επιφάνεια των χειροποίητων αφισών έχει διαστάσεις που φτάνουν τα εννιά επί τρία μέτρα και χαρακτηριστικό τους είναι τα έντονα χρώματα. 

Άξιο σημείωσης είναι ότι ο κάθε ζωγράφος, για λόγους διεκπεραίωσης των οικονομικών δοσοληψιών με τον αιθουσάρχη, φωτογράφιζε το έργο του. Έτσι, ο κάθε ζωγράφος διέθετε ένα φωτογραφικό αρχείο με τα έργα του, ακόμα και αν αυτά τις περισσότερες φορές, καταστρέφονταν αφού είχαν εκπληρώσει τον σκοπό για τον οποίο είχαν δημιουργηθεί. 

Σχετικά με την καλλιτεχνική αξία της συλλογής Hellaffi, ο Γιώργος Κατσάγγελος, καθηγητής του ΑΠΘ, αναφέρει:
«Στο χαρτί απεικόνισης δεν τυπώθηκε ανεξίτηλα μόνο η εικόνα και ο τίτλος μιας κινηματογραφικής ταινίας, αλλά και η ιστορία της οπτικής επικοινωνίας, του γούστου και της εικαστικής αισθητικής της πρόσφατης ελληνικής ιστορίας. Δεν είναι τυχαίο ότι σημαντικοί ζωγράφοι εργάστηκαν στον τομέα αυτό, δημιουργώντας ζωγραφικά έργα, οι διαστάσεις των οποίων συχνά ξεπερνούσαν τα εννέα επί τρία μέτρα. (...) Η ατμόσφαιρα, όμως, του εβδομαδιαίου έργου έπρεπε να αποδοθεί, έτσι ώστε ο περαστικός που έβλεπε την γιγαντοαφίσα, είτε στο φως της ημέρας είτε στο φως των νυκτερινών προβολέων, να εισπράξει τη μαγεία της μυθοπλασίας του κινηματογραφικού έργου που θα ακολουθούσε. Είναι αναμφισβήτητα σημαντικό επίτευγμα το ότι μπόρεσε να αποτυπωθεί η πολυπλοκότητα της αφήγησης και η ψευδαίσθηση της κίνησης σε μία και μόνη εικόνα» . 

 Παραπομπές 

 Βιβλιογραφία Γιγαντοαφίσες από τους Κινηματογράφους της Αθήνας 1950-1975'', Συλλογή Ηellaffi -Αθηναϊκές Εκδόσεις,1993

Εξωτερικοί σύνδεσμοι 
Μουσείο Κινηματογράφου Θεσσαλονίκης

Αφίσες